CELEX: 32016R1055
Language: bg
Date: 2016-06-29 00:00:00
Title: Регламент за изпълнение (ЕС) 2016/1055 на Комисията от 29 юни 2016 година за определяне на технически стандарти за изпълнение по отношение на техническите средства за подходящо публично разкриване на вътрешна информация и за отлагане на публичното разкриване на вътрешна информация в съответствие с Регламент (ЕС) № 596/2014 на Европейския парламент и на Съвета (Текст от значение за ЕИП)

30.6.2016   
            
            
               BG
            
            
               Официален вестник на Европейския съюз
            
            
               L 173/47
            
         РЕГЛАМЕНТ ЗА ИЗПЪЛНЕНИЕ (ЕС) 2016/1055 НА КОМИСИЯТА
   от 29 юни 2016 година
   за определяне на технически стандарти за изпълнение по отношение на техническите средства за подходящо публично разкриване на вътрешна информация и за отлагане на публичното разкриване на вътрешна информация в съответствие с Регламент (ЕС) № 596/2014 на Европейския парламент и на Съвета
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 596/2014 на Европейския парламент и на Съвета от 16 април 2014 г. относно пазарната злоупотреба (Регламент относно пазарната злоупотреба) и за отмяна на Директива 2003/6/ЕО на Европейския парламент и на Съвета и директиви 2003/124/ЕО, 2003/125/ЕО и 2004/72/ЕО на Комисията (1), и по-специално член 17, параграф 10 от него,
   като има предвид, че:
   
               (1)
            
            
               Защитата на инвеститорите изисква ефективно и своевременно публично разкриване на вътрешна информация от страна на емитентите и участниците на пазара на квоти за емисии. За да може на равнището на Съюза да се гарантира равен достъп на инвеститорите до вътрешна информация, тя следва да се разкрива публично безплатно, в най-кратки срокове и едновременно сред всички категории инвеститори в целия Съюз и да се съобщава на медиите, които да гарантират ефективното ѝ разпространяване сред обществеността.
            
         
               (2)
            
            
               Ако участниците на пазара на квоти за емисии вече изпълняват еквивалентни изисквания за разкриване на вътрешна информация в съответствие с Регламент (ЕС) № 1227/2011 на Европейския парламент и на Съвета (2) и ако от тях се изисква публично да разкриват същата информация съгласно посочения регламент и Регламент (ЕС) № 596/2014, задълженията по настоящия регламент следва да се считат за изпълнени, когато информацията се разкрива с помощта на платформа за разкриване на вътрешна информация за целите на Регламент (ЕС) № 1227/2011, при условие че вътрешната информация се съобщава на съответните медии.
            
         
               (3)
            
            
               Важно е техническите средства за отлагане на разкриването на вътрешна информация да дават възможност основната информация за процеса на отлагане на разкриването на вътрешна информация да може да се съхранява, така че емитентите и участниците на пазара на квоти за емисии да могат да изпълнят задължението си за уведомяване на компетентните органи.
            
         
               (4)
            
            
               Уведомлението за отлагане на разкриването на вътрешна информация, както и, когато е необходимо, обяснението за начина, по който са изпълнени всички приложими условия за отлагането, следва да се предоставя на компетентния орган в писмен вид, като се използват сигурни електронни средства, определени от същия компетентен орган, като по този начин се осигурява целостта и поверителността на съдържанието на информацията, както и бързината, с която тя се предава.
            
         
               (5)
            
            
               За да се даде възможност на компетентния орган да определи съответните лица в рамките на емитента или участника на пазара на квоти за емисии, които участват в отлагането на разкриването на вътрешна информация, уведомлението за отлагане следва да съдържа идентификационните данни на лицето, извършило уведомлението, и на лицето или лицата, които отговарят за решението за отлагане на разкриването на вътрешна информация. Аналогично в уведомлението следва да се посочат аспектите, свързани с момента на отлагането, което да даде възможност на компетентните органи да преценят дали са изпълнени условията, установени в Регламент (ЕС) № 596/2014 по отношение на отлагането.
            
         
               (6)
            
            
               Емитент, който е кредитна или финансова институция, следва писмено да информира компетентния орган за намерението си да отложи разкриването на вътрешна информация, за да се запази стабилността на финансовата система, като за целта се използват подходящи стандарти за сигурност с оглед на чувствителния характер на информацията и необходимостта в максимална степен да се гарантира поверителността на нейното съдържание.
            
         
               (7)
            
            
               Настоящият регламент е изготвен въз основа на проектите на технически стандарти за изпълнение, представени на Комисията от Европейския орган за ценни книжа и пазари (ЕОЦКП).
            
         
               (8)
            
            
               На 25 май 2016 г. Комисията уведоми ЕОЦКП за намерението си да одобри проекта на технически стандарт за изпълнение с изменения, които отчитат факта, че разпоредбите за разкриване на информация в Регламент (ЕС) № 1227/2011, са достатъчни, за да гарантират, че участниците на пазара на квоти за емисии разкриват вътрешната информация публично, ефективно и своевременно, както се изисква в член 17, параграф 2 от Регламент (ЕС) № 596/2014. С Регламент за изпълнение (ЕС) № 1348/2014 на Комисията (3) вече е въведено задължението при разкриване на информация, извършвано чрез уебсайт, участниците на пазара на квоти за емисии да предоставят „уебпотоци от данни“ публично, ефективно и своевременно. В официалното си становище от 16 юни 2016 г. ЕОЦКП потвърди своята първоначална позиция и не представи технически стандарт за изпълнение, изменен съгласно предложените от Комисията промени. Тъй като изискванията за разкриване на информация за участниците на пазара на квоти за емисии съгласно Регламент (ЕС) № 1227/2011 може да са достатъчни за целите на спазването на изискванията по член 17, параграф 2 от Регламент (ЕС) № 596/2014, проектът на техническия стандарт за изпълнение следва да бъде изменен, така че да се избегне дублирането на изисквания за докладване.
            
         
               (9)
            
            
               ЕОЦКП проведе открити обществени консултации по проектите на техническите стандарти за изпълнение, въз основа на които е изготвен настоящият регламент, анализира потенциалните разходи и ползи и поиска становище от Групата на участниците от сектора на застраховането, създадена по силата на член 37 от Регламент (ЕС) № 1095/2010 на Европейския парламент и на Съвета (4).
            
         
               (10)
            
            
               За да се гарантира гладкото функциониране на финансовите пазари, е необходимо настоящият регламент да влезе в сила възможно най-скоро, а определените в него разпоредби да започнат да се прилагат от същата дата, от която се прилагат разпоредбите на Регламент (ЕС) № 596/2014,
            
         ПРИЕ НАСТОЯЩИЯ РЕГЛАМЕНТ:
   ГЛАВА I
   
      ОБЩИ РАЗПОРЕДБИ
   
   Член 1
   Определения
   За целите на настоящия регламент се прилага следното определение:
   
                
            
            
               „електронни средства“ е електронно оборудване за обработка (включително цифрово компресиране), съхранение и предаване на данни чрез кабел, радиотехнологии, оптични технологии или други електромагнитни средства.
            
         ГЛАВА II
   
      ТЕХНИЧЕСКИ СРЕДСТВА ЗА ПОДХОДЯЩО ПУБЛИЧНО РАЗКРИВАНЕ НА ВЪТРЕШНА ИНФОРМАЦИЯ
   
   Член 2
   Средства за публично разкриване на вътрешна информация
   1.   Емитентите и участниците на пазара на квоти за емисии разкриват вътрешна информация посредством технически средства, с които се гарантира, че:
   
               а)
            
            
               вътрешната информация се разпространява:
               
                           i)
                        
                        
                           до възможно най-широк кръг лица и по недискриминационен начин;
                        
                     
                           ii)
                        
                        
                           безплатно;
                        
                     
                           iii)
                        
                        
                           едновременно в целия Съюз;
                        
                     
         
               б)
            
            
               вътрешната информация се съобщава, пряко или чрез трета страна, на медиите, на които обществеността разчита в разумна степен, за да гарантира ефективното ѝ разпространение. Съобщението се предава чрез електронни средства, с които се гарантира, че пълнотата, целостта и поверителността на информацията са съхранени по време на предаването, като в него ясно се посочва следното:
               
                           i)
                        
                        
                           че съобщаваната информация е вътрешна информация;
                        
                     
                           ii)
                        
                        
                           наименованието на съответния емитент или участник на пазара на квоти за емисии: пълно юридическо наименование;
                        
                     
                           iii)
                        
                        
                           идентификационните данни на лицето, извършващо уведомлението: име, фамилия, длъжност в рамките на емитента или участника на пазара на квоти за емисии;
                        
                     
                           iv)
                        
                        
                           предметът на вътрешната информация;
                        
                     
                           v)
                        
                        
                           датата и часът на съобщението до медиите.
                        
                     
         Емитентите и участниците на пазара на квоти за емисии гарантират пълнотата, целостта и поверителността на информацията, като незабавно отстраняват всяка грешка или прекъсване, възникнали при съобщаването на вътрешната информация.
   2.   Участниците на пазара на квоти за емисии, от които се изисква да разкриват вътрешна информация в съответствие с член 4 от Регламент (ЕС) № 1227/2011, могат да използват техническите средства, които служат за разкриване на вътрешна информация по посочения регламент, за разкриването на вътрешна информация съгласно член 17, параграф 2 от Регламент (ЕС) № 596/2014, при условие че вътрешната информация, която се изисква да бъде разкрита, по същество е с еднакво съдържание, а техническите средства, използвани за разкриването ѝ, гарантират, че тя се съобщава на съответните медии.
   Член 3
   Публикуване на вътрешна информация на уебсайтове
   Уебсайтовете, посочени в член 17, параграфи 1 и 9 от Регламент (ЕС) № 596/2014, трябва да отговарят на следните изисквания:
   
               а)
            
            
               на потребителите се дава възможност за безплатен и недискриминационен достъп до публикуваната на уебсайта вътрешната информация;
            
         
               б)
            
            
               потребителите могат да намерят вътрешната информация в лесно разпознаваем раздел на уебсайта;
            
         
               в)
            
            
               с тях се гарантира, че в разкритата вътрешна информация са посочени ясно датата и часът на разкриването ѝ, както и че информацията е организирана в хронологичен ред.
            
         ГЛАВА III
   
      ТЕХНИЧЕСКИ СРЕДСТВА ЗА ОТЛАГАНЕ НА ПУБЛИЧНОТО РАЗКРИВАНЕ НА ВЪТРЕШНА ИНФОРМАЦИЯ
   
   Член 4
   Уведомяване за отлагането на разкриването на вътрешна информация и писмено обяснение
   1.   За целите на отлагането на публичното разкриване на вътрешна информация в съответствие с член 17, параграф 4, трета алинея от Регламент (ЕС) № 596/2014 емитентите и участниците на пазара на квоти за емисии използват технически средства, с които се гарантира достъпът, четивността и съхраняването на траен носител на следната информация:
   
               а)
            
            
               датите и часовете, когато:
               
                           i)
                        
                        
                           вътрешната информация за първи път се е появила като такава в рамките на емитента или участника на пазара на квоти за емисии;
                        
                     
                           ii)
                        
                        
                           решението за отлагане на разкриването на вътрешна информация е било взето;
                        
                     
                           iii)
                        
                        
                           емитентът или участникът на пазара на квоти за емисии е вероятно да разкрие вътрешната информация;
                        
                     
         
               б)
            
            
               идентификационните данни на лицата в рамките на емитента или участника на пазара на квоти за емисии, които отговарят за:
               
                           i)
                        
                        
                           вземане на решението за отлагане на разкриването, както и на решението относно началото на периода на отлагането и очакваното му изтичане;
                        
                     
                           ii)
                        
                        
                           гарантиране на постоянно наблюдение на условията за отлагането;
                        
                     
                           iii)
                        
                        
                           вземане на решението за публично разкриване на вътрешната информация;
                        
                     
                           iv)
                        
                        
                           предоставяне на компетентния орган на изискваната информация относно отлагането и на писмено обяснение;
                        
                     
         
               в)
            
            
               доказателствата за първоначалното изпълнение на условията, посочени в член 17, параграф 4 от Регламент (ЕС) № 596/2014, както и за всяка промяна в изпълнението им по време на периода на отлагането, включително:
               
                           i)
                        
                        
                           информационните бариери, които са били въведени както вътрешно, така и по отношение на трети страни, за да се предотврати достъпът до вътрешна информация от лица, различни от лицата, на които тя е необходима с оглед на тяхната работа, професия или функциите им в рамките на емитента или участника на пазара на квоти за емисии;
                        
                     
                           ii)
                        
                        
                           механизмите, въведени с цел разкриване на съответната вътрешна информация във възможно най-кратък срок, когато поверителността вече не е гарантирана.
                        
                     
         2.   Емитентите и участниците на пазара на квоти за емисии уведомяват компетентния орган чрез писмено уведомление за отлагането на разкриването на вътрешна информация и предоставят писмено обяснение за това отлагане чрез звеното за контакт, определено в рамките на компетентния орган или назначено от него, като използват електронните средства, определени от компетентния орган.
   Компетентните органи публикуват на своя уебсайт информация относно звеното за контакт, определено в рамките на компетентния орган или назначено от него, и относно електронните средства, посочени в първа алинея. С помощта на тези електронни средства се гарантира, че пълнотата, целостта и поверителността на информацията са съхранени по време на предаването на информацията.
   3.   С електронните средства, посочени в параграф 2, се гарантира, че в уведомлението за отлагане на разкриването на вътрешна информация е посочена следната информация:
   
               а)
            
            
               идентификационните данни на съответния емитент или участник на пазара за квоти на емисии: пълно юридическо наименование;
            
         
               б)
            
            
               идентификационните данни на лицето, извършващо уведомлението: име, фамилия, длъжност в рамките на емитента или участника на пазара на квоти за емисии;
            
         
               в)
            
            
               идентификационните данни на лицето, извършващо уведомлението: служебна електронна поща и телефонен номер;
            
         
               г)
            
            
               идентификация на публично разкритата вътрешна информация, която е била предмет на отложено разкриване: заглавието на изявлението, с което се разкрива вътрешната информация; съответният референтен номер, ако системата, използвана за разпространяването на вътрешната информация, задава такива номера; дата и час на публичното разкриване на вътрешната информация;
            
         
               д)
            
            
               дата и час на решението за отлагане на разкриването на вътрешната информация;
            
         
               е)
            
            
               идентификационните данни на всички лица, които отговарят за решението за отлагане на публичното разкриване на вътрешната информация.
            
         4.   Когато писменото обяснение за отлагането на разкриването на вътрешна информация се предоставя единствено при поискване от компетентния орган в съответствие с член 17, параграф 4, трета алинея от Регламент (ЕС) № 596/2014, с помощта на електронните средства, посочени в параграф 2 от настоящия член, се гарантира, че в писменото обяснение е включена информацията, посочена в параграф 3 от настоящия член.
   Член 5
   Уведомяване за намерението за отлагане на разкриването на вътрешна информация
   1.   За целите на отлагането на публичното разкриване на вътрешна информация в съответствие с член 17, параграф 5 от Регламент (ЕС) № 596/2014, емитент, който е кредитна или финансова институция, подава до компетентния орган писмено уведомление за намерението си да отложи разкриването на вътрешна информация, за да се запази стабилността на финансовата система и да се гарантира пълнотата, целостта и поверителността на информацията, посредством звеното за контакт, определено в рамките на компетентния орган или назначено от него.
   Когато емитентът изпраща по електронен път уведомлението, посочено в първа алинея, той използва електронните средства, посочени в член 4, параграф 2 от настоящия регламент.
   2.   Компетентният орган писмено съобщава на емитента решението за одобряване или не на отлагането на разкриването въз основа на информацията, предоставена съгласно параграф 1, като гарантира пълнотата, целостта и поверителността на информацията.
   3.   Емитентът си служи със същите технически средства, които използва при изпращането до компетентния орган на уведомлението по параграф 1, за да осведоми компетентния орган за всяка нова информация, която може да повлияе върху решението на компетентния орган относно отлагането на разкриването на вътрешната информация.
   ГЛАВА IV
   
      ЗАКЛЮЧИТЕЛНИ РАЗПОРЕДБИ
   
   Член 6
   Влизане в сила
   Настоящият регламент влиза в сила в деня след деня на публикуването му в Официален вестник на Европейския съюз.
   
   Той се прилага се от 3 юли 2016 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 29 юни 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 173, 12.6.2014 г., стр. 1
   
   
      (2)  Регламент (ЕС) № 1227/2011 на Европейския парламент и на Съвета от 25 октомври 2011 г. относно интегритета и прозрачността на пазара за търговия на едро с енергия (ОВ L 326, 8.12.2011 г., стр. 1).
   
      (3)  Регламент за изпълнение (ЕС) № 1348/2014 на Комисията от 17 декември 2014 г. за прилагане на член 8, параграфи 2 и 6 от Регламент (ЕС) № 1227/2011 на Европейския парламент и на Съвета относно интегритета и прозрачността на пазара за търговия на едро с енергия по отношение на докладването на данни (ОВ L 363, 18.12.2014 г., стр. 121).
   
      (4)  Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари), за изменение на Решение № 716/2009/ЕО и за отмяна на Решение 2009/77/ЕО на Комисията (ОВ L 331, 15.12.2010 г., стр. 84).